Γνωμοδότηση της Επιτροπής των Περιφερειών σχετικά με την Έκθεση της Επιτροπής προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή "Τελική έκθεση σχετικά με την πρόοδο κατά την εφαρμογή του σχεδίου για την εισαγωγή υπηρεσιών προηγμένης τηλεόρασης στην Ευρώπη"

(1999/C 374/10)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Έκθεση της Επιτροπής προς το Συμβούλιο, το Ευρωπαϊκό Κοινοβούλιο και την Οικονομική και Κοινωνική Επιτροπή με θέμα "Τελική έκθεση σχετικά με την πρόοδο κατά την εφαρμογή του σχεδίου για την εισαγωγή υπηρεσιών προηγμένης τηλεόρασης στην Ευρώπη" (COM(98) 441 τελικό)·

έχοντας υπόψη την απόφαση του Προεδρείου της 15ης Ιουλίου 1998, σύμφωνα με το άρθρο 198 Γ, παράγραφος 4 της Συνθήκης περί ιδρύσεως της Ευρωπαϊκής Κοινότητας, να καταρτίσει γνωμοδότηση για το θέμα αυτό και να αναθέσει την προετοιμασία των σχετικών εργασιών στην επιτροπή 3 "διευρωπαϊκά δίκτυα, μεταφορές, κοινωνία των πληροφοριών"·

έχοντας υπόψη το σχέδιο γνωμοδότησης (CdR 61/99 rev. 1) που υιοθέτησε η επιτροπή 3, στις 15 Απριλίου 1999 (εισηγητής: ο κ. Pella) (I-PPE)·

υιοθέτησε κατά την 30ή σύνοδο ολομέλειάς της τής 15ης και 16ης Σεπτεμβρίου 1999 (συνεδρίαση της 16ης Σπτεμβρίου) την ακόλουθη γνωμοδότηση.

1. Εισαγωγή

1.1. Με την απόφαση ΕΚ αριθ. 93/424 της 22ας Ιουλίου 1993(1), το Ευρωπαϊκό Συμβούλιο επικύρωνε για την περίοδο από την έγκριση του εγγράφου έως τις 30 Ιουλίου 1997, την υλοποίηση ενός σχεδίου δράσης με στόχο την ταχύτερη ανάπτυξη της αγοράς των υπηρεσιών προηγμένης τηλεόρασης σχήματος 16:9.

1.2. Κύριος στόχος υπήρξε η ανάπτυξη μιας κρίσιμης μάζας υπηρεσιών προηγμένης τηλεόρασης σχήματος 16:9 και η παραγωγή επαρκούς και αυξανόμενου όγκου προγραμμάτων στο σχήμα 16:9 υψηλής τεχνικής ποιότητας, για την ευκολότερη επίτευξη μέγιστων δεικτών ακροαματικότητας.

1.3. Αρχικά μόνον οι χρήστες που ήταν συνδρομητές στην τηλεόραση με συνδρομή έβλεπαν τα ψηφιακά προγράμματα σε δέκτη με πανοραμική οθόνη 16:9 (πρόκειται για τη σχέση πλάτους και ύψους της συσκευής). Αντίθετα σήμερα, χάρη σε μια μετάδοση σε πάνω από δύο εκατομμύρια δέκτες το σχήμα 16:9 τείνει να καταστεί πραγματικότητα σε πολλά νοικοκυριά αντικαθιστώντας την παλιά μειονεκτική οθόνη της τηλεόρασης και προσεγγίζοντας την κινηματογραφική πραγματικότητα.

1.4. Εξάλλου το σχήμα 16:9 αποτελεί τη μεγάλη πρόκληση της παρούσας δεκαετίας· το σχήμα αυτό προβλέπει μια εικόνα ικανή να ξεπεράσει τα μειονεκτήματα των παραδοσιακών συστημάτων, είναι εφοδιασμένο με στερεοφωνικό ψηφιακό ήχο, και η ποιότητα της εικόνας είναι αισθητικά προσαρμοσμένη για έργα μυθοπλασίας, ντοκιμαντέρ, αναμεταδόσεις αθλητικών και πολιτιστικών εκδηλώσεων.

1.5. Η απόφαση για το σχέδιο δράσης προβλέπει να υποβάλλεται στο Ευρωπαϊκό Κοινοβούλιο, στο Συμβούλιο και στην Οικονομική και Κοινωνική Επιτροπή, ετήσια έκθεση δραστηριοτήτων του προηγούμενου έτους.

1.6. Μια πρώτη έκθεση για το έτος 1994, δημοσιεύτηκε στις 16 Ιουνίου 1995(2), μια δεύτερη για το έτος 1995 δημοσιεύτηκε στις 26 Ιουλίου 1996(3), και η τρίτη, που δημοσιεύτηκε τον περασμένο Ιούλιο, αποτελεί αντικείμενο της παρούσας γνωμοδότησης και αφορά τις δραστηριότητες που έλαβαν χώρα το 1996 και το 1997.

1.7. Για να αντιμετωπιστεί το συμπληρωματικό κόστος που συνεπάγεται η εισαγωγή του νέου σχήματος, κατά την περίοδο από τα μέσα του 93 έως τα μέσα του 97 διατέθηκαν κοινοτικοί πόροι ύψους 228 εκατομμυρίων ECU, μέσω προσκλήσεων υποβολής προτάσεων, εκ των οποίων 116,2 εκατομμύρια ECU διατέθηκαν για τη συγχρηματοδότηση 25422 ωρών προγραμμάτων 16:9 εκ των οποίων 105,2 εκατομμύρια ECU για την παραγωγή 16856 ωρών νέων προγραμμάτων και 11 εκατομμύρια ECU για την μετατροπή 8565 ωρών μέσω της μετεγγραφής προτύπων προγραμμάτων.

1.8. Στις 31 Ιουλίου 1997 η Επιτροπή διέθεσε τις τελευταίες οικονομικές ενισχύσεις που προβλέπονταν από το σχέδιο δράσης: 7,8 εκατομμύρια ECU για την υποστήριξη της τηλεόρασης στη μετάδοση προγραμμάτων νέου σχήματος 16:9 και 9,5 εκατομμύρια ECU για την ενθάρρυνση της παραγωγής παρόμοιων προγραμμάτων.

1.9. Το έγγραφο αποτελεί την ετήσια τελική έκθεση των δραστηριοτήτων του σχεδίου δράσης που έληξε το Δεκέμβριο του 1998 (ημερομηνία λήξης των συμβάσεων προσκλήσεων 97/1).

1.10. Το 1999 θα ακολουθήσει έκθεση αξιολόγησης όπου θα αναλύονται οι συνέπειες στην αγορά και στους σχετικούς τομείς· η πρόσκληση για την προετοιμασία της έκθεσης θα δημοσιευτεί κατά τη διάρκεια του επόμενου καλοκαιριού.

2. Περιεχόμενο της έκθεσης

2.1. Στην έκθεση υπάρχουν τα αποτελέσματα που έχουν επιτευχθεί έως τώρα για την επίτευξη των στόχων του σχεδίου δράσης όσον αφορά τις εκπομπές (Α μέρος) και την παραγωγή προγραμμάτων (Β μέρος).

2.2. Προβάλλονται κυρίως τα αποτελέσματα που επιτεύχθηκαν με τις δύο προσκλήσεις (96/1 και 97/1), που αποτελούν αντικείμενο της παρούσης έκθεσης.

2.3. Με την πρόσκληση 97/1, ακόμη και ο ιταλικός δημόσιος τηλεοπτικός φορέας επωφελήθηκε για πρώτη φορά από τις διαθέσιμες πιστώσεις. Πράγματι από την έκθεση προκύπτει ότι, με βάση την εμπειρία των άλλων χωρών, λογικό θα ήταν ο δημόσιος τηλεοπτικός φορέας RAI να είναι αυτός που θα είχε ξεκινήσει τις εκπομπές 16:9 στην Ιταλία, ακόμη και τα προηγούμενα έτη. Αντιθέτως, οι πρώτες εκπομπές πραγματοποιήθηκαν από τους μικρούς περιφερειακούς σταθμούς (πρόσκληση 95/3), ενώ με την πρόσκληση 96/1 η χρηματοδότηση χορηγήθηκε σε έξι τηλεοπτικούς φορείς, εκ των οποίων, για πρώτη φορά, δύο εθνικοί (Gruppo Cecchi Gori) και τέσσερις περιφερειακοί.

2.4. Όσον αφορά τις εκπομπές, τόσο οι τηλεοπτικοί φορείς με συνδρομή όσο και οι δημόσιοι τηλεοπτικοί φορείς υποστήριξαν θερμά το σχήμα της πανοραμικής οθόνης. Οι πρώτοι έθεσαν υπό δοκιμή το εμπορικό ενδιαφέρον του σχήματος στις υφιστάμενες ήδη αναλογικές τους υπηρεσίες και συνέβαλαν στη δημιουργία μιας επαρκώς ευρείας βάσης δεκτών 16:9 μεταξύ των συνδρομητών, εν αναμονή μιας μεταγενέστερης μετάδοσης των ψηφιακών υπηρεσιών. Αντίθετα, οι δεύτεροι καθησύχασαν την Επιτροπή που ανησυχούσε αρχικώς μήπως το πιο περιορισμένο κοινό των τηλεοπτικών φορέων με συνδρομή μπορούσε να ενεργήσει ως κίνητρο για την ανάπτυξη της πανοραμικής οθόνης δεδομένου ότι το κίνητρο αυτό είναι λιγότερο αποτελεσματικό σε σχέση με το ευρύτερο κοινό των δωρεάν τηλεοπτικών φορέων.

2.5. Όσον αφορά την παραγωγή, οι δύο κατηγορίες που επωφελήθηκαν από το σχέδιο δράσης υπήρξαν οι ανεξάρτητοι παραγωγοί (45 των πόρων για την παραγωγή 31 των ωρών προγραμμάτων) και οι τηλεοπτικοί φορείς (55 των πόρων για την παραγωγή 60 των ωρών προγραμμάτων).

2.6. Σε σχέση με το προϊόν, διακρίνονται οι νέες παραγωγές και η μετεγγραφή προτύπων προγραμμάτων για τη μετάδοση σε σχήμα 16:9 ήδη υφιστάμενων προγραμμάτων. Μεταξύ του 1993 και του 1997 συγχρηματοδοτήθηκε από το σχέδιο δράσης η παραγωγή 16856 ωρών νέων προγραμμάτων 16:9, εκ των οποίων το 50 αποτελείται από προγράμματα που μπορούν να αρχειοθετηθούν και να χρησιμοποιηθούν πολλές φορές ( εκ των οποίων 2223 ώρες ταινιών μυθοπλασίας, 4001 ώρες ντοκιμαντέρ, 2515 ώρες πολιτιστικών γεγονότων), το 29 από προγράμματα σε στούντιο (5043 ώρες σε παιχνίδια, θεάματα, ζωντανές εκπομπές με συμμετοχή των θεατών), και το υπόλοιπο 20 από αθλητικά γεγονότα (3445 ώρες) και μόνο το 1 από κινούμενα σχέδια (130 ώρες).

2.7. Όσον αφορά αντιθέτως τις προτιμήσεις των τηλεοπτικών φορέων και των παραγωγών η κατάσταση μπορεί να αναλυθεί ως εξής: το 70 των προγραμμάτων που παράγονται από τους τηλεοπτικούς φορείς είναι προγράμματα μικρής διάρκειας όπως ζωντανές μεταδόσεις, μαγνητοσκοπήσεις από το στούντιο ή αθλητικά γεγονότα, ενώ το υπόλοιπο 30 κατανέμεται σε πολιτιστικά προγράμματα, ντοκιμαντέρ και σε έργα μυθοπλασίας. Το 85 που παράγουν οι ανεξάρτητοι παραγωγοί είναι ντοκιμαντέρ και έργα μυθοπλασίας δηλαδή έργα καταλόγου. Το υπόλοιπο της ανεξάρτητης παραγωγής συνίσταται στην αναμετάδοση πολιτιστικών εκδηλώσεων.

2.8. Γενικά το σχήμα που προέχει στις αναλογικές υπηρεσίες σε σχήμα 16:9 είναι το βίντεο των 625 γραμμών σάρωσης με 11780 ώρες εκ των οποίων το 80 είναι παραγωγή των τηλεοπτικών φορέων, ενώ η τηλεόραση υψηλής ευκρίνειας (βίντεο των 1250 γραμμών σάρωσης) είχε μόνο 2779 ώρες παραγωγής (δηλαδή μειώθηκε κατά το ήμισυ από το 1993), αφιερωμένες κυρίως σε υψηλού επιπέδου αθλητικά γεγονότα (ολυμπιακοί αγώνες, παγκόσμια πρωταθλήματα), σε πολιτιστικές εκδηλώσεις και σε ντοκιμαντέρ, παραγωγές υψηλού επιπέδου με μεγάλη ακροαματικότητα χάρη στην αισθητική ποιότητα της υψηλής ευκρίνειας που συνδέεται με το σχήμα 16:9.

2.9. Η διαδικασία της μετεγγραφής προτύπων προγραμμάτων, δηλαδή η αντιγραφή προγραμμάτων που υπάρχουν σε άλλο μέσο σε μέσο συμβατό με το σχήμα 16:9 (σχεδόν πάντα αντιγραφή κινηματογραφικών ταινιών), χρησιμοποιήθηκε πολύ κυρίως κατά την έναρξη των υπηρεσιών 16:9 (8565 ώρες προγραμμάτων), διότι δίνει τη δυνατότητα να καλυφθούν αμέσως οι ώρες προγράμματος ενός σταθμού σε πολύ χαμηλότερο κόστος από εκείνο των νέων παραγωγών και γιατί η διαδικασία αυτή είναι ταχύτατη όταν υπάρχει αντίγραφο καλής ποιότητας.

2.10. Με τη σταθερή ανάπτυξη της αγοράς 16:9, ο ευρωπαϊκός κατάλογος του νέου σχήματος παρέχει αυξανόμενο όγκο προγραμμάτων η κυκλοφορία των οποίων θα συμβάλει με το χρόνο στην αύξηση της προσφοράς με αποτέλεσμα τη μείωση της ζήτησης μετεγγραφών. Πράγματι οι μετεγγραφές μειώθηκαν από 12 στην πρόσκληση 93/1 σε 4 στην πρόσκληση 97/1· κατά συνέπεια, η ζήτηση μετεγγραφών τείνει να μειωθεί στο ελάχιστο.

3. Η έκθεση και οι μελλοντικοί προσανατολισμοί

3.1. Ο στόχος του σχεδίου δράσης ήταν να συμβάλει στη διείσδυση των δεκτών στην αγορά και με βάση περίπου δύο εκατομμύρια δέκτες 16:9 το 1997 η Επιτροπή πιστεύει στο εμπορικό μέλλον του σχήματος 16:9 και θεωρεί ότι η αγορά έχει σημειώσει σημαντικές προόδους και ότι δεν έχει προβλεφθεί συνέχεια στο σχέδιο δράσης. Από τη στιγμή κατά την οποία υπάρχει μια βάση δεκτών με πανοραμική οθόνη, δεν αντιμετωπίζουμε μόνο μια απλή αλλά ενδιαφέρουσα τεχνική δυνατότητα: το σχήμα υπάρχει στην αγορά όχι μόνο της Ευρώπης αλλά και της Ιαπωνίας και των ΗΠΑ.

3.2. Η ευρωπαϊκή οπτικοακουστική βιομηχανία, τόσο σε θέματα παραγωγής τεχνολογικών μέσων όσο και σε θέματα παραγωγής προγραμμάτων σε σχήμα 16:9, θα πρέπει κατά συνέπεια να αντιμετωπίσει ολοένα και συχνότερα τα επόμενα έτη τον διεθνή ανταγωνισμό.

3.3. Εξάλλου θα υπάρχει η συνεχής πρόκληση της τεχνολογικής καινοτομίας, η μόνη σε θέση να κρατήσει ανταγωνιστική τη σχετική ευρωπαϊκή βιομηχανία στη διεθνή αγορά. Μια άλλη πτυχή που δεν πρέπει να παραμεληθεί αφορά την τρέχουσα ψηφιακή επανάσταση που θα συμβάλει στη σημαντική βελτίωση της ποιότητας της τηλεοπτικής παραγωγής στο νέο σχήμα.

3.4. Συνεπώς κατά τα προσεχή έτη είναι απαραίτητη η ανάπτυξη ενός συστήματος συνεργασίας μεταξύ των ευρωπαϊκών κρατών για τη βελτιστοποίηση και τη συνένωση των προσπαθειών στον τομέα της έρευνας και της παραγωγής ώστε η Ευρώπη να κυριαρχήσει σε ανάλογες παραγωγές που έχουν ήδη τεθεί σε εφαρμογή στις ΗΠΑ και στην Ιαπωνία.

3.5. Η Επιτροπή υποστηρίζει ότι το σχέδιο δράσης έχει συμβάλει αποτελεσματικά στην εισαγωγή του νέου σχήματος και έχει προετοιμάσει τους χρήστες, τους ραδιοτηλεοπτικούς φορείς και τους παραγωγούς για την έναρξη των ψηφιακών υπηρεσιών σε σχήμα 16:9.

3.6. Η εμπορία των ψηφιακών συσκευών με πανοραμική οθόνη αύξησε σημαντικά τις πωλήσεις κατά τη διάρκεια του 1998. Σήμερα σημειώνεται σημαντική αύξηση στη Μεγάλη Βρετανία, και ακόμη μεγαλύτερη στην Ολλανδία και το Βέλγιο όπου σημειώθηκε το μεγαλύτερο ποσοστό διείσδυσης (6,5 ) σε 6,5 εκατομμύρια ολλανδούς χρήστες, πράγμα που αντιστοιχεί σε 400000 νέες τηλεοράσεις.

3.7. Γενικά οι συνδρομητές των τηλεοράσεων με συνδρομή είναι οι κυριότεροι αγοραστές των τηλεοράσεων σχήματος 16:9. Στη Γαλλία, το Βέλγιο και την Ολλανδία οι τηλεοπτικοί φορείς με συνδρομή παράγουν και μεταδίδουν ολοένα και περισσότερα προγράμματα στο νέο σχήμα. Στη Μεγάλη Βρετανία, τα κυριότερα δίκτυα, συμπεριλαμβανομένου και του BBC, προβλέπουν την ταχεία μετάβαση στο σχήμα 16:9.

3.8. Ο προγραμματισμός σε 16:9 θα προσαρμοστεί καλύτερα στην ενδεχόμενη εισαγωγή της υψηλής ευκρίνειας στην Ευρώπη· πράγματι οι ΗΠΑ έχουν προβλέψει ιδιαίτερες κανονιστικές διατάξεις για την επίσπευση της παραγωγής και της μετάδοσης σε υψηλή ευκρίνεια. Πιθανόν οι υπερατλαντικές παραγωγές να έχουν συνέπειες στην Ευρώπη.

3.9. Για να μην προσαρμοστούμε παθητικά στις επιλογές που έχουν κάνει άλλοι, πρέπει να ληφθούν υπόψη οι κατευθυντήριες γραμμές που εφαρμόζονται στις μη ευρωπαϊκές χώρες, και να προσπαθήσουμε να καταστήσουμε την Ευρώπη έναν συνειδητό φορέα και πρωτοπόρο στην παγκόσμια σκηνή παρέχοντας αποτελεσματικά μέσα τόσο σε θέματα τεχνολογικής έρευνας όσο και σε θέματα παραγωγής τηλεοπτικών προγραμμάτων στο σχήμα 16:9.

3.10. Επισημαίνεται ότι οι κυριότεροι παραγωγοί ευρωπαϊκών τηλεοράσεων (Thompson και Philips) λειτουργούν στις ΗΠΑ. Σύμφωνα με την Ευρωπαϊκή Επιτροπή, οι ΗΠΑ προσανατολίζονται προς τις μικρές οθόνες με λήψη υψηλής ευκρίνειας για την ευρεία αγορά, ενώ θα συνεχίσει να αυξάνεται η εξειδικευμένη αγορά για οθόνες κινηματογραφικού τύπου (home theatre).

4. Συμπεράσματα και συστάσεις

4.1. Η ΕΤΠ συγχαίρει την Επιτροπή για την εξαίρετη έκθεσή της που παρέχει ευρεία και αναλυτική εικόνα των αποτελεσμάτων που έχουν επιτευχθεί στο πλαίσιο της οπτικοακουστικής μετάδοσης σε σχήμα 16:9, μια έκθεση πλούσια σε ελέγχους με ακριβή πρόβλεψη των τηλεοπτικών προοπτικών και της σχετικής βιομηχανίας για τα επόμενα έτη.

4.2. Η ΕΤΠ συμφωνεί με την Επιτροπή ότι επετεύχθη κατάλληλη αναλογία διάδοσης του σχήματος 16:9 στην ευρωπαϊκή αγορά, ακόμη και όσον αφορά τον αριθμό των δεκτών· αρκεί να σημειωθεί ότι η αγορά των τηλεοράσεων με πανοραμική οθόνη πέρασε από τις 220000 συσκευές που πωλήθηκαν το 1995 στις 800000 το 1997, και με πρόβλεψη 3500000 για το 2000.

4.3. Η ΕΤΠ συμφωνεί πλήρως με την Επιτροπή ότι η ευρωπαϊκή οπτικοακουστική βιομηχανία πρέπει να αντιμετωπίσει το διεθνή ανταγωνισμό με την εφαρμογή στρατηγικών και παρεμβάσεων που να αποσκοπούν στην συνεχή αύξηση της τεχνολογικής καινοτομίας και στην επίτευξη της εξέλιξης που απαιτείται για τη διασφάλιση της παρουσίας της στη σκηνή του διεθνούς ανταγωνισμού.

4.4. Η ΕΤΠ επισημαίνει με ικανοποίηση ότι στα κράτη μέλη στα οποία οι τηλεοπτικοί φορείς προώθησαν τη διάδοση των συσκευών με πανοραμική οθόνη ικανών να δέχονται ψηφιακές υπηρεσίες, το σχέδιο δράσης εξασφάλισε τη διάθεση στην αγορά ψηφιακών υπηρεσιών του σχήματος αυτού. Το γεγονός ότι οι συνδρομητές της τηλεόρασης με συνδρομή είναι σε γενικές γραμμές οι ίδιοι που αποκτούν δέκτες 16:9, δείχνει ότι η σύγκλιση μεταξύ των δύο τομέων έχει σχεδόν επιτευχθεί και η ανάπτυξη του νέου σχήματος συμβαδίζει με την εισαγωγή της ψηφιακής τηλεόρασης.

4.5. Η ΕΤΠ εκφράζει την ικανοποίησή της για την ταχύτητα με την οποία οι μεταδόσεις σε σχήμα 16:9 διαδίδονται σε όλο τον κόσμο, με ιδιαίτερο τρόπο στην Ιαπωνία όπου το 50 των τηλεοράσεων σχήματος 16:9 ή στις ΗΠΑ όπου μέσω μιας "θαρραλέας" πρωτοβουλίας προτάθηκε ένα ειδικό σύστημα τηλεόρασης υψηλής ευκρίνειας, εξ ολοκλήρου ψηφιακής που μεταδίδεται στα υφιστάμενα δίκτυα μέσω συμπίεσης του σήματος, χωρίς ωστόσο την προσφυγή σε διανομή μέσω δορυφόρου που είναι πιο δαπανηρή και από οικονομικής πλευράς και από πλευράς οργανώσεως.

4.6. Η ΕΤΠ εκτιμά ότι εφόσον έχει δημιουργηθεί στην Ευρώπη μια βάση δεκτών με πανοραμική οθόνη, οι ιδιοκτήτες των οποίων επωφελήθηκαν σε μια πρώτη φάση από το ρεύμα της ψηφιακής τηλεόρασης που προώθησαν οι τηλεοπτικοί φορείς με συνδρομή που μετέδιδαν μέσω καλωδίου ή μέσω δορυφόρου, σε αυτή τη δεύτερη φάση πρέπει να προωθηθούν οι δωρεάν επίγειες μεταδόσεις. Η Επιτροπή των Περιφερειών θεωρεί ότι η διάδοση ψηφιακών επίγειων τεχνολογιών ραδιοτηλεοπτικής μετάδοσης (DAB, DVB-T) προϋποθέτει εναρμονισμένες μεταβατικές στρατηγικές οι οποίες να λαμβάνουν υπόψη τα συμφέροντα των καταναλωτών. Για το σκοπό αυτό, είναι απαραίτητο να αναπτυχθούν, σε συνεργασία με τις περιφερειακές και τοπικές αρχές καθώς και των ιδρυμάτων ραδιοτηλεοπτικών εκπομπών, των ενδιαφερόμενων ενώσεων και των επιχειρήσεων, κατάλληλες στρατηγικές για την αντικατάσταση των σημερινών αναλογικών εκπομπών από ψηφιακές εκπομπές. Η Επιτροπή των Περιφερειών θα επιθυμούσε να ασχοληθούν, σε αυτή τη βάση, όλα τα κράτη μέλη με το θέμα αυτό και να εξετάσουν τις δυνατότητες ανάπτυξης κοινής ευρωπαϊκής στρατηγικής στον τομέα αυτό.

4.7. Η ΕΤΠ εκτιμά ότι εφόσον έχει πλέον κορεστεί η αγορά του ηλεκτρονικού τομέα (ο λόγος μεταξύ προσώπων και τηλεοράσεων είναι υψηλός) και είναι μάλλον σταθερή όσον αφορά τις τιμές, η ανάπτυξη μπορεί να αφορά μόνο τις τεχνολογικές καινοτομίες και η ανταγωνιστικότητα θα βασίζεται αποκλειστικά στην προσφορά, στο αυτό κόστος, υψηλότερου επιπέδου παροχών. Ωστόσο πρέπει να λαμβάνεται υπόψη ότι, για να υπάρξουν σε γενικό επίπεδο πραγματικές αλλαγές, οι εξελίξεις της υψηλής ευκρίνειας πρέπει να καλύπτουν όλη την αλυσίδα της παραγωγής εικόνας για να προωθηθεί μια εικόνα εξ ολοκλήρου ψηφιακή, μέθοδος που έχει χρησιμοποιηθεί στις ΗΠΑ και στην Ιαπωνία.

4.8. Η ΕΤΠ θεωρεί ότι εάν η Ευρώπη θέλει να έχει παρόμοια αποτελέσματα πρέπει να προωθήσει τις υπηρεσίες 16:9 κυρίως στις λιγότερο εξελιγμένες αγορές.

4.9. Η ΕΤΠ εκφράζει την επιθυμία να υποστηρίξει η Επιτροπή την παραγωγή και να ενισχύσει δεόντως την παραγωγή ευρωπαϊκών οπτικοακουστικών καταλόγων 16:9 για ντοκυμαντέρ, πολιτιστικές ή αθλητικές εκδηλώσεις μιας και μπορούν να αποτελέσουν αντικείμενο εκμετάλλευσης επί μακρόν, επιτρέποντας σε εκατομμύρια πολίτες να γνωρίσουν τις κατά τόπους πραγματικότητες (περιφέρειες και δήμοι), από τα ήθη και τα έθιμα, την ιστορία και τον πολιτισμό έως την οικονομία και τον τουρισμό.

4.9.1. Σε μια προσπάθεια να αποκτήσει το κοινό μεγαλύτερη πρόσβαση στις πληροφορίες της τοπικής αυτοδιοίκησης, αναπτύχθηκαν τα τελευταία χρόνια τηλεφωνικά κέντρα κλήσεως. Ωστόσο, λόγω του συστήματος των μαγνητοφωνημένων ερωτήσεων/αυτόματων επιλογών είναι συχνά δύσκολο ή χρονοβόρο να βρει κανείς την επιθυμούμενη πληροφορία. Η εμφάνιση της ψηφιακής και διαλογικής τηλεόρασης, αποτελεί την κατάλληλη ευκαιρία για να κληθεί η Επιτροπή να υποστηρίξει την ανάπτυξη διαλογικών υπηρεσιών και προγραμμάτων εκ μέρους της τοπικής αυτοδιοίκησης.

4.10. Η ΕΤΠ εκφράζει την επιθυμία όπως μετά την τελική έκθεση για την πορεία της μετάδοσης προγραμμάτων σε σχήμα 16:9, που θα κοινοποιηθεί στο τέλος του έτους, η Επιτροπή, δεδομένων των πολλών δυνατοτήτων που υπάρχουν για την Ευρώπη στον τομέα αυτό, συνεχίσει να προωθεί την εισαγωγή των νέων τεχνολογιών στον οπτικοακουστικό τομέα και την δημιουργία νέων τηλεοπτικών φορέων κυρίως σε περιφερειακό και σε τοπικό επίπεδο. Εν προκειμένω είναι παραδειγματική η στρατηγική που εφαρμόστηκε στις ΗΠΑ με την οποία δόθηκαν συγκεκριμένα κίνητρα σε όλους τους ραδιοτηλεοπτικούς φορείς που υιοθέτησαν γρήγορα τα νέα πρότυπα ψηφιακής μετάδοσης.

4.11. Η ΕΤΠ επιθυμεί, εφόσον υπάρχουν στην αγορά διάφορες συσκευές με πανοραμική οθόνη, οι τηλεοπτικοί φορείς και οι παραγωγοί να συνεργαστούν και να λειτουργήσουν σαν πραγματικοί εταίροι στο πεδίο του νέου σχήματος επωφελούμενοι από την συμπληρωματικότητά τους για να δημιουργήσουν μια πραγματική προσφορά προγραμμάτων ώστε να γενικευθούν οι υπηρεσίες 16:9 σε ολόκληρη την Ευρώπη.

4.12. Η ΕΤΠ επιθυμεί να εκσυγχρονιστεί η ευρωπαϊκή οπτικοακουστική βιομηχανία και ταυτόχρονα να εξαπλωθεί για να αντιμετωπίσει τον διεθνή ανταγωνισμό. Για το σκοπό αυτό είναι απαραίτητο να ξεπεραστεί ένα όριο πέραν του οποίου η οπτικοακουστική βιομηχανία να μπορεί να αναπτύξει μια αυτόνομη δυναμική για να πετύχει τη γενίκευση των υπηρεσιών 16:9 σε ευρωπαϊκή κλίμακα.

4.13. Ωστόσο η ΕΤΠ θεωρεί ότι το πιο επικίνδυνο εμπόδιο για τη μεγαλύτερη διάδοση του σχήματος 16:9 είναι κατ'εξοχήν οικονομικής φύσεως· πράγματι οι τεχνολογίες που απαιτούνται είναι ιδιαίτερα δαπανηρές και ακόμη και η έρευνα για τη βελτίωσή τους προϋποθέτει τη διάθεση πολύ σημαντικών πόρων που ακόμη και οι ιδιώτες που έχουν το μεγαλύτερο οικονομικό κύρος στην αγορά δυσκολεύονται να διαθέσουν. Στο πλαίσιο αυτό είναι σημαντικό να μην αγνοηθεί καμιά προσπάθεια για να μπορέσει στο μέλλον ο τομέας να συντονίζει τις κατάλληλες πρωτοβουλίες μέσω των οποίων θα επιτευχθεί η ευρωπαϊκή διάσταση που είναι απαραίτητη για τη διασφάλιση της παρουσίας της ευρωπαϊκής οπτικοακουστικής βιομηχανίας στη σκηνή του διεθνούς ανταγωνισμού.

4.14. Η ΕΤΠ θεωρεί ότι οι δυνάμεις που υπάρχουν ήδη στην Ευρώπη πρέπει να προωθηθούν περαιτέρω με την προκήρυξη από την Επιτροπή και άλλων προσκλήσεων χρηματοδότησης προκειμένου να δοθεί συνέχεια στο σχέδιο δράσης όχι μόνο στον τομέα των υπηρεσιών προηγμένης τηλεόρασης αλλά και στον ραδιοφωνικό τομέα όπου οι οικονομικοί πόροι στον ιδιωτικό τομέα είναι πολύ περιορισμένοι.

4.15. Η ΕΤΠ συμφωνεί με τους τηλεοπτικούς φορείς ότι το σχήμα 16:9 θεωρείται ένας από τους κυριότερους παράγοντες που θα συμβάλουν στην αναγνώριση της ψηφιακής μετάδοσης ως "τηλεόρασης του μέλλοντος" εφόσον η ψηφιοποίηση, όπως δείχνουν τα στοιχεία της έκθεσης, είναι πλέον πραγματικότητα.

Βρυξέλλες, 16 Σεπτεμβρίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) ΕΕ L 196 της 5.8.1993, σ. 48.

(2) COM(95) 263 τελικό, της 16.6.1995.

(3) COM(96) 346 τελικό, της 26.7.1996.